Teki itse rikosilmoituksen vanhemmistaan

Kun Nea oli otettu huostaan ensimmäisen kerran, hän asui lastenkodissa pari kuukautta ja muutti sitten takaisin perheensä luo.

Vanhemmat ehdottivat, että perhe lähtisi lukuvuoden päätyttyä Suomeen ja Nea voisi mennä tutkimuksiin siellä.

– Emme ole kyseenalaistaneet sitä, että hän voisi kokea olevansa poika. Olemme kyseenalaistaneet sen, että sukupuolen korjaamiseen tähtäävä hoito olisi välttämättä oikea ratkaisu herkässä iässä olevalle nuorelle tytölle, jolla on psyykkisiä ongelmia.

He vaativat, että Nean piti katkaista suhteet tiettyihin kavereihin. Vanhempien käsityksen mukaan näin ei kuitenkaan tapahtunut.

Koulun päättymispäivänä Nea meni poliisiasemalle paikallisen trans-järjestön edustajan kanssa ja teki rikosilmoituksen vanhemmistaan.

Pian hän sai diagnoosin ja aloitti hoidot. Oikeuskäsittely huoltajuudesta oli tuolloin vielä kesken. Päätös hoidoista tehtiin kuitenkin hänen vanhempiaan kuulematta viranomaisten toimesta.

Emme ole kyseenalaistaneet sitä, että hän voisi kokea olevansa poika. Olemme kyseenalaistaneet sen, että sukupuolen korjaamiseen tähtäävä hoito olisi välttämättä oikea ratkaisu. ― Nean vanhemmat

– Nyt hän on käyttänyt testosteronia kahdeksan kuukautta, vanhemmat kertovat.

Setan puheenjohtajan Sakris Kupilan mukaan viranomaisten tehtävä onkin puuttua, jos lapsen etu niin vaatii.

– Lastensuojelun perimmäinen tavoite on varmistaa lapsen hyvinvointi ja auttaa esimerkiksi silloin, jos lapsen tarpeet ovat vaarassa jäädä huomiotta tai lapsen ja vanhemman vuorovaikutuksessa on vakavia ongelmia.

Ei puheyhteyttä, mutta ovi auki

Nea ei ole tekemisissä perheensä kanssa. Vanhemmat näkevät hänet joskus sattumalta.

– Hän väistää katsettamme, kertovat vanhemmat.

Vanhemmat kokevat, että prosessi ei ole mennyt kuten sen säännösten mukaan pitäisi mennä. He kääntyivät Suomen viranomaisten puoleen saadakseen apua, mutta koska kyse on toisesta EU-maasta, Suomi ei voi puuttua asiaan.

Nyt Niina ja Kari ovat päättäneet lopettaa huoltajuutta koskevan oikeusprosessin. Heidän lapsensa on pian täysi-ikäinen. Lisäksi hoito on jo aloitettu ja monet muutokset tulevat olemaan lopullisia.

– Olemme kuitenkin sanoneet hänelle, että ovi on aina avoinna, jos hän haluaa palata kotiin.

MOT: En haluaisi olla tyttö

Juttua päivitetty 9.12.2019 klo 12.53: Lisätty Areena-ohjelma.

Toimittaja: Jessica Stolzmann, Kuvitukset: Anna Stolzmann, Taitto: Riikka Kurki, Tuottaja: Hanna Takala